Γνωμοδότηση της Οικονομικής και Κοινωνικής Επιτροπής για την «Πρόταση απόφασης του Συμβουλίου για την τροποποίηση της απόφασης 93/389/ΕΟΚ για ένα μηχανισμό παρακολούθησης των εκπομπών CO2 και άλλων αερίων που συμβάλλουν στο φαινόμενο του θερμοκηπίου μέσα στην Κοινότητα» () (97/C 89/03)

Στις 17 Οκτωβρίου 1996, και σύμφωνα με το άρθρο 130 Ρ της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 7 Ιανουαρίου 1997, με βάση την εισηγητική έκθεση του κ. Gafo Fernαndez.

Κατά την 342η σύνοδο ολομέλειας (συνεδρίαση της 29ης Ιανουαρίου 1997), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Με την παρούσα πρόταση επιδιώκεται η βελτίωση και η συμπλήρωση του υφιστάμενου μηχανισμού παρακολούθησης των ανθρωπογενών εκπομπών αερίων που συμβάλλουν στο φαινόμενο του θερμοκηπίου, μηχανισμός ο οποίος θεσπίσθηκε με την απόφαση του Συμβουλίου 93/389/ΕΟΚ ().

1.2. Οι προβλεπόμενες βελτιώσεις επικεντρώνονται στο να περιληφθούν στην εν λόγω παρακολούθηση όχι μόνο το CO2, αλλά και «άλλα αέρια που συμβάλλουν στο φαινόμενο του θερμοκηπίου και δεν εμπίπτουν στις διατάξεις του Πρωτοκόλλου του Μόντρεαλ», ή τα αέρια εκείνα που θα μπορούσαν να ενταχθούν σε οιοδήποτε νέο Πρωτόκολλο που ενδέχεται να προκύψει από τη σύμβαση-πλαίσιο των Ηνωμένων Εθνών για τις κλιματικές μεταβολές. Επίσης, επιδιώκεται η βελτίωση των συστημάτων κοινοποίησης, από πλευράς των κρατών μελών, των εθνικών προγραμμάτων παρακολούθησης, προκειμένου να καταταγούν οι εκπομπές ανά πηγή, περιλαμβανομένων και των αποκαλούμενων υποδοχέων (), καθώς και των μέτρων που έχουν υιοθετηθεί ή προβλέπονται για τον περιορισμό των εκπομπών αυτών στο μέλλον.

1.3. Οι βελτιώσεις αυτές όσον αφορά τη διεύρυνση του φάσματος των αερίων που λαμβάνονται υπόψη και τα δεδομένα που παρέχουν τα εθνικά προγράμματα, θα επιτρέψουν επίσης να συνεχισθεί το σύστημα παρακολούθησης μέχρι τα έτη αναφοράς 2005, 2010 και 2020.

2. Γενικές παρατηρήσεις

2.1. Η ΟΚΕ επικροτεί πλήρως την πρόταση αυτή.

2.2. Η ΟΚΕ επικροτεί επίσης τις προβλεπόμενες προθεσμίες ελέγχου με τις οποίες θα δοθεί η δυνατότητα να βελτιωθούν οι γνώσεις όσον αφορά τις εκπομπές των αερίων αυτών, καθώς και να αξιολογηθούν τα εθνικά προγράμματα, ώστε να καταστεί δυνατή η επίτευξη του συνολικού κοινοτικού στόχου για σταθεροποίηση των εκπομπών των αερίων αυτών.

2.3. Εντούτοις, η ΟΚΕ επιθυμεί να καταστήσει γνωστές ορισμένες παρατηρήσεις οι οποίες θα πρέπει να βελτιώσουν την εφαρμογή της απόφασης αυτής.

2.4. Η σημαντικότερη παρατήρηση αναφέρεται στη μεθοδολογία που θα πρέπει να χρησιμοποιηθεί για τη μέτρηση των ανθρωπογενών εκπομπών των αερίων που συμβάλλουν στο φαινόμενο του θερμοκηπίου και της ανασταλτικής επίδρασης των υποδοχέων. Παρότι η ΟΚΕ κατανοεί ότι η μεθοδολογία αυτή θα πρέπει να βασίζεται στην καταρτιζόμενη από την Διεθνή Ομάδα Εμπειρογνωμόνων για τις Κλιματικές Μεταβολές (ΔΟΕΚΜ), η έλλειψη ακριβώς μεγαλύτερης ακρίβειάς της δημιουργεί αμφιβολίες σχετικά με το κατά πόσον θα μπορεί να τεθεί στη διάθεση των κρατών μελών και να χρησιμοποιηθεί από αυτά σε χρονικό διάστημα που να συμφωνεί με τις προθεσμίες που προβλέπονται από την απόφαση.

2.5. Η εναρμόνιση της μεθοδολογίας σήμερα επικεντρώνεται, ως φαίνεται, στην αξιολόγηση των καταγεγραμμένων εκπομπών, με βάση τις στατιστικές της CORINAIR, αλλά δεν υπάρχει εναρμόνιση όσον αφορά την προβολή στο μέλλον. Για τούτο, η ΟΚΕ επιθυμεί να τονίσει την ανάγκη να υπάρχει μια ενιαία μεθοδολογία η οποία να εφαρμόζεται με σαφήνεια και να παρέχει τη δυνατότητα να αξιολογούνται με ακρίβεια οι εκπομπές σε εθνικό επίπεδο και ανά πηγή, οι συνέπειές τους σε 5, 10 και 20 χρόνια, με βάση το GWP (Συνολικό Θερμικό Δυναμικό - Global Warming Potential), καθώς και οι συνέπειες των διορθωτικών μέτρων που υιοθετούνται σε κάθε κράτος μέλος.

2.6. Στην πρόταση γίνεται συχνά αναφορά στις πρόδρομες ουσίες του όζοντος, ως αρνητικές για την υγεία. Θα πρέπει να διευκρινισθεί ότι πρόκειται για το «όζον της τροπόσφαιρας», ώστε η κοινή γνώμη να μπορέσει να το διακρίνει από το «όζον της στρατόσφαιρας», του οποίου η καταστροφή επιχειρείται να αποτραπεί με την απαγόρευση της χρήσης των προϊόντων που το καταστρέφουν.

2.7. Στο άρθρο 6 θα πρέπει να περιληφθεί η Οικονομική και Κοινωνική Επιτροπή ως παραλήπτης της έκθεσης για την αξιολόγηση των επιτευχθέντων αποτελεσμάτων.

Bρυξέλλες, 29 Ιανουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ αριθ. C 314 της 24. 10. 1996, σ. 11.

() ΕΕ αριθ. L 167 της 9. 7. 1993.

() Υποδοχείς: φυσικοί αποδέκτες των αερίων που προκαλούν το φαινόμενο του θερμοκηπίου οι οποίοι τα μετατρέπουν, εξαλείφοντας τις επιπτώσεις τους στο κλίμα.